Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 i 108/13 – dr. zakon) i člana 192. stav 2. Poslovnika Narodne skupštine („Službeni glasnik RS“, broj 20/12 – Prečišćeni tekst),

Narodna skupština Republike Srbije, na Drugoj sednici Prvog redovnog zasedanja u 2023. godini, održanoj 28. aprila 2023. godine, donela je

**Z A K Lj U Č A K**

**povodom predstavljanja Izveštaja Evropske komisije**

**o Republici Srbiji za 2022. godinu**

1. Narodna skupština konstatuje zaključke i preporuke sadržane u Izveštaju Evropske komisije o Republici Srbiji za 2022. godinu (u daljem tekstu: Izveštaj) i pozdravlja iznete ocene u pogledu napretka ostvarenog u procesu pregovora o članstvu u Evropsku uniju; Narodna skupština ističe da su ocene o ispunjenosti kriterijuma za članstvo u Evropsku uniju u velikoj meri uslovljene globalnim društvenim i geopolitičkim okolnostima.
2. Narodna skupština pozdravlja ocenu da je Republika Srbija napravila važne korake u oblasti vladavine prava, posebno sprovođenjem ustavnih reformi koje imaju za cilj jačanje nezavisnosti pravosuđa, borbe protiv korupcije i organizovanog kriminala; Narodna skupština uvažava stav Evropske komisije da je potreban dalji rad i politička posvećenost da bi se nastavile i produbile reforme, pozdravlja realizovane reforme u velikom broju javnih politika i poziva na kontinuirani rad na daljem postizanju usklađenosti sa standardima Evropske unije.

1. Narodna skupština pozdravlja pozitivne ocene u pogledu ispunjenosti ekonomskih kriterijuma, a koje se odnose na makroekonomsku stabilnost i efikasno funkcionisanje tržišne privrede, uz najnižu stopu nezaposlenosti u poslednjoj deceniji.
2. Narodna skupština pozdravlja ocenu da je Republika Srbija otvorila pet od ukupno osam poglavlja iz Klastera 3 - Konkurentnost i inkluzivni rast, i ispunila merila za otvaranje i preostala tri poglavlja, te da očekuje i poziva Savet Evropske unije da donese odluku o otvaranju Klastera 3, što bi predstavljalo ne samo važan preduslov implementacije Programa ekonomskih reformi već i snažan podsticaj jačanju kredibiliteta i ubrzanju procesa evropskih integracija.
3. Narodna skupština se snažno zalaže za poštovanje principa međunarodnog javnog prava, kao i obavezujuće Rezolucije Saveta bezbednosti UN 1244 i smatra da je poštovanje suvereniteta i teritorijalnog integriteta država članica Ujedinjenih nacija od suštinske važnosti; Narodna skupština poziva državne organe da pripreme strateški odgovor na sve jednostrane poteze Prištine, poziva Evropsku uniju da na pravedan i verodostajan način vrednuje postupke obe strane, i hitno omogući formiranje Zajednice srpskih opština.
4. Narodna skupština pozdravlja dosadašnje napore Vlade na unapređenju pregovaračkih i institucionalnih kapaciteta za usvajanje pravnih tekovina Evropske unije, profesionalnu spremnost da se prilagodi novom pregovaračkom okviru kao i snažnu političku posvećenost na primeni nove pregovaračke metodologije, i poziva i ohrabruje novu Vladu da, uz aktivnu podršku predsednika Republike Srbije, radi na jačanju ljudskih i finansijskih kapaciteta, i da hrabro i motivisano nastavi sa reformama.
5. Narodna skupština pozdravlja činjenicu da je Izveštaj pozitivno ocenio njeno konstruktivno angažovanje u Međustranačkom dijalogu o izbornim uslovima uz posredovanje Evropskog parlamenta, kao i u implementaciji i sprovođenju dogovorenih mera, što je po oceni međunarodnih posmatrača značilo ispunjavanje brojnih prethodnih preporuka ODIHR-a, rezultiralo učešćem svih relevantnih političkih aktera na izborima i konstituisanjem pluralističkog parlamenta; Narodna skupština ostaje snažno privržena dijalogu koji se sada vodi u okviru institucije.
6. Narodna skupština ističe potrebu da se održi dinamika pregovora, politička uključenost, transparentnost i inkluzivnost procesa, i odgovornost ključnih institucija Republike Srbije, kako bi se u saradnji sa evropskim partnerima i institucijama obezbedio brži put naše zemlje u Evropsku uniju i dobrobit svih njenih građana.
7. Narodna skupština ukazuje na potrebu daljeg kontinuiranog rada svih nadležnih državnih institucija i organa na ispunjavanju preporuka iz Izveštaja Evropske komisije o Republici Srbiji za 2022. godinu, i naglašava važnost stalne i nesmetane komunikacije sa građanima o vrednostima i značaju Evropske unije kao strateškog političkog i ekonomskog partnera Republike Srbije.
8. Ovaj zaključak objaviti u „Službenom glasniku Republike Srbije“.

RS Broj 33

U Beogradu, 28. aprila 2023. godine

**NARODNA SKUPŠTINA REPUBLIKE SRBIJE**

PREDSEDNIK

dr Vladimir Orlić